РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/114-15

12. март 2015. године

Б е о г р а д

ЗАПИСНИК

43. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 12. МАРТА 2015. ГОДИНЕ

Седница је почела у 10,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Оливера Пешић, Иван Јовановић, др Милорад Мијатовић, Радмило Костић, Никола Јоловић, Војислав Вујић и Момо Чолаковић.

Седници су присуствовали Мирјана Марјановић, заменик Душице Николић, Ђорђе Милићевић, заменик мр Дејана Раденковића и Горан Ковачевић, заменик члана Одбора коме је престао мандат народног посланика.

Чланови Одбора Драгољуб Зиндовић и Жика Гојковић, приступили су седници у току разматрања прве тачке дневног реда.

Седници је присуствовао и народни посланик др Владимир Маринковић. Седници нису присуствовали чланови Одбора: Золтан Пек, Ђорђе Стојшић и Милош Тошанић, нити њихови заменици.

На позив председника Одбора, седници су присуствовали представници Министарства финансија: Радмила Јагодић, помоћник министра, Бранко Дрчелић, директор Управе за јавни дуг, Саша Новаковић, виши саветник, Александар Симовић, саветник, и представници Регулаторног тела за електронске медије: Горан Петровић, заменик председника и Растко Стефановић, начелник.

На предлог председника, Одбор је већином гласова утврдио следећи

Д н е в н и р е д:

- усвајање записника 41. и 42. седнице Одбора -

1. Разматрање Предлога закона о утврђивању јавног интереса и посебним поступцима експропријације и издавања грађевинске дозволе ради реализације пројекта изградње „Београд на води“, који је поднела Влада (011-547/15 од 6. марта 2015. године), у начелу;

2. Разматрање Предлога закона о потврђивању Споразума о зајму између KfW, Франкфурт на Мајни и Републике Србије, у износу од 15.000.000 евра за Пројекат „Енергетске ефикасности у јавним објектима“, који је поднела Влада (011-535/15 од 6. марта 2015. године);

3. Разматрање Финансијског плана Регулаторног тела за електронске медије за 2015. годину, усклађеног са Мишљењем Владе Републике Србије 05 број: 400-16903/2014-2 од 8. јануара 2015. године (број 400-3926/14 од 5. марта 2015. године).

\*\*\*

Пре преласка на рад по утврђеном дневном реду, Одбор је једногласно, без примедаба, усвојио записнике 41. и 42. седнице Одбора.

\*\*\*

**Прва тачка дневног реда**: Разматрање Предлога закона о утврђивању јавног интереса и посебним поступцима експропријације и издавања грађевинске дозволе ради реализације пројекта изградње „Београд на води“, који је поднела Влада (011-547/15 од 6. марта 2015. године), у начелу

Радмила Јагодић, помоћник министра у Сектору за имовинско-правне послове, представила је предложени закон и образложила разлоге за његово доношење и решења која се предлажу тим законом.

Предложеним законом његов предлагач жели да приведе намени један део земљишта у делу Савског приобаља и уреди га кроз израдњу нових и реконструкцију постојећих садржаја са наменама туристичког, пословног, комерцијалног, стамбеног, културног, забавног и спортско-рекреативног карактера. Анализом постојећег стања утврђено је да би активирањем и уређењем ове локације, град Београд и Република Србија значајно унапредили и подигли своје туристичке потенцијале, са једне стране, док би са друге стране овај део града био комунално и саобраћајно уређен, што је у складу са развојним програмима Града Београда, али и Републике Србије, имајући у виду да се планираним радовима предвиђа, између осталог и измештање железничке и аутобуске станице, ојачање обалоутврда као превентива у случају поплава и боља саобраћајна комуникација са осталим деловима града. Утврђивање јавног интереса за изградњу и ревитализацију комплекса „Београд на води", у складу са одредбама Закона о експропријацији је правно могуће само за објекте који су одређени у члану 20. тог закона, односно Влада може да утврди јавни интерес за експропријацију непокретности ако је она неопходна за изградњу објеката у области: образовања, здравства, социјалне заштите, културе, водопривреде, спорта, саобраћајне, енергетске и комуналне инфраструктуре, објеката за потребе државних органа и органа територијалне аутономије и локалне самоуправе, објеката за потребе одбране земље, као и за изградњу станова којима се решавају стамбене потребе социјално угрожених лица. У том смислу, предлогом за утврђивање јавног интереса не би могли бити обухваћени објекти намењени туризму и угоститељству, као ни пословни ни стамбени објекти, а за које постоји интерес да се граде на предметној локацији.

Доношењем посебног закона којим би био утврђен јавни интерес за експропријацију у циљу привођења земљишта намени утврђеној просторним планом подручја посебне намене постојећи проблем могуће је превазићи, без одступања од основног уставног начела о заштити имовине које је прописано чланом 58. Устава Републике Србије. Приликом рада на изради нацрта овог закона коришћене су анализе власничких односа на предметном грађевинском земљишту, на основу којих су формулисане одредбе које ће уважити све правне ситуације које могу настати приликом развлашћивања, уз поштовање општег начела да се за експроприсане непокретности мора исплатити тржишна вредност непокретности или у својину дати друга, адекватна непокретност.

У дискусији су учествовали: Иван Јовановић, др Владимир Маринковић, Ђорђе Милићевић, Горан Ковачевић, Радмило Костић, Жика Гојковић, Момо Чолаковић, Драгољуб Зиндовић, Верољуб Арсић и Радмила Јагодић.

Током дискусије чланови Одбора указали су да ће се доношењем овог закона покренути привредна активност у Србији, отворити нова радна места и подстаћи инвеститори да улажу у Србију, и истакли да ће реализација пројекта „Београд на води“ поставити Србију на прво место у региону и Европи како у политичком тако и у економском смислу.

Члан Одбора Иван Јовановић, навео је да предложени закон није у складу са Уставом, и указао да Влада, као предлагач није изнела ни један конкретан податак о пројекту „Београд на води“. У наставку излагања поставио је и питање продаје два милиона квадрата у Београду, у ситуацији када инвеститори не могу да продају већ изграђене станове јер не постоји тражња за њима и непостојања било каквог финансијског обезбеђења за случај да инвеститор не заврши посао. Он је критиковао чињеницу да се овај закон доноси по хитном поступку, као и одсуство министра финансија, односно председника Владе који је био обавезан да дође на седницу Одбора како би лично представио предложени закон.

На предлог председника, Одбор је већином гласова (12 гласова за и један глас против), одлучио да предложи Народној скупштини да прихвати Предлог закона о утврђивању јавног интереса и посебним поступцима експропријације и издавања грађевинске дозволе ради реализације пројекта изградње „Београд на води“, у начелу.

\*\*\*

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о утврђивању јавног интереса и посебним поступцима експропријације и издавања грађевинске дозволе ради реализације пројекта изградње ''Београд на води'', у начелу.

За известиоца Одбора на седници Народне скупштине одређен је Верољуб Арсић, председник Одбора.

**Друга тачка дневног реда**: Разматрање Предлога закона о потврђивању Споразума о зајму између KfW, Франкфурт на Мајни и Републике Србије, у износу од 15.000.000 евра за Пројекат „Енергетске ефикасности у јавним објектима“, који је поднела Влада (011-535/15 од 6. марта 2015. године)

Бранко Дрчелић, директор Управе за јавни дуг, представио је предложени закон и образложио разлоге за његово доношење.

Република Србија узима зајам под условима Немачке развојне банке KfW, којима је предвиђено: повлачење средстава зајма у траншама са каматном стопом од 2,1% на годишњем нивоу, фиксираном за цео период трајања зајма; период трајања зајма је 12 година а Република Србија ће кредит враћати у 19 узастопних полугодишњих рата, почев од 30. децембра 2017. године; провизија за неповучена средства износи 0,25% годишње на неисплаћене износе зајма; крајњи рок за повлачење средстава (последње транше) је 30. децембар 2017. године, док ће Република Србија ће платити провизију за организовање посла једнократно у износу од 0,5% износа главнице зајма. Реализација Пројекта „Енергетске ефикасности у јавним објектима“ договорена је међудржавним консултацијама између влада Републике Србије и Савезне Републике Немачке одржаним у марту 2011. године. Пројекат за циљ има унапређење енергетских својстава оквирно 40 зграда школа и других образовних установа са циљем да се у њима смањи потрошња енергије и унапреде услови за рад и учење.

Члан Одбора Иван Јовановић је поставио питање да ли су већ одређени објекти који ће бити реконструисани средствима овог зајма и по којим критеријумима су ти објекти одређени. Такође, замолио је представника Министарства финансија да му достави списак тих објеката.

Представник Министарства финансија је појаснио да је студијом Светске банке већ одређено 20 објеката који ће бити реконструисани средствима зајма док ће преосталих 20 објеката одредити Министарство просвете, односно јединица за имплементацију пројеката, као и да ће доставити тражену листу објеката.

На предлог председника, Одбор је једногласно одлучио да предложи Народној скупштини да прихвати Предлог закона о потврђивању Споразума о зајму између KfW, Франкфурт на Мајни и Републике Србије, у износу од 15.000.000 евра за Пројекат „Енергетске ефикасности у јавним објектима“.

\*\*\*

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о о потврђивању споразума о зајму између KFW, Франкфурт на Мајни и Републике Србије, у износу од 15.000.000 евра за Пројекат „Енергетске ефикасности у јавним објектима“, који је поднела Влада.

За известиоца Одбора на седници Народне скупштине одређен је Верољуб Арсић, председник Одбора

**Трећа тачка дневног реда**: Разматрање Финансијског плана Регулаторног тела за електронске медије за 2015. годину, усклађеног са Мишљењем Владе Републике Србије 05 број: 400-16903/2014-2 од 8. јануара 2015. године (број 400-3926/14 од 5. марта 2015. године)

Горан Петровић, заменик председника Регулаторног тела за електронске медије, упознао је чланове и заменике чланова Одбора са Финансијским планом за 2015. годину, који је Регулатор ускладио са Мишљењем Владе од 8. јануара 2015. године. који је Савет Регулатора усвојио на 151. редовној седници одржаној 4. марта 2015. године. Финансијским планом Регулатора утврђују се укупни планирани приходи од накнада Регулатора у износу од 343.250.280,00 динара, укупни планирани расходи у износу од 278.565.436,00 динара и планира суфицит по основу разлике између планираних прихода и расхода у износу од 64.684.844,00 динара који је саставни део укупних расхода Регулатора.

Поводом ове тачке дневног реда није било дискусије.

На предлог председника, Одбор је већином гласова утврдио Предлог одлуке

о давању сагласности на Финансијски план Регулаторног тела за електронске медије за 2015. годину, број 08-2320/14/15-5, који је Савет Регулаторног тела за електронске медије усвојио на 151. седници одржаној 4. марта 2015. године. Предлог одлуке Одбор је упутио Народној скупштини ради давања сагласности.

\*\*\*

Пре закључења седнице, председник Одбора обавестио је чланове и заменике чланова Одбора:

- да ће по завршетку седнице у Малој сали бити одржана радионица на тему: „Планирање, припрема и праћење извршења буџетских средстава на примеру буџета за здравство, коју организује Одбор, уз подршку програма СИГМА и OECD-а, и позвао их да присуствују радионици;

- да ће у четвртак 19. марта, у периоду од 12,15 до 13,15 часова, у сали 2 у Дому Народне скупштине, бити организован састанак чланова Одбора са делегацијом Белгијског парламента која ће бити у посети Народној скупштини, и позвао их да присустују састанку;

- да се у међувремену члан Одбора Војислав Вујић прикључио члановима Пододбора за разматрање извештаја о обављеним ревизијама Државне ревизорске институције.

\*\*\*

Седница је завршена у 11,30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Александра Шашо Верољуб Арсић, с.р.